
Kukista kimpun solmin,


omin kätösin kukat poimin.


Luonto niitä runsaasti antaa,


korissa niitä voi kotiin kantaa.


Voi niistä seppeleenkin laittaa ja


ystävälle kukan taittaa.






Kukista kimpun solmin


Niin on luonto kukkia meille antanut, että voimme ihailla ja nauttia niiden kauneudesta. Vaan huomaammeko niitä ja arvostammeko niiden luontaista kauneutta. Tosin talvi on ankara, eikä ole juuri silloin luonnosta poimittavaa täällä Suomessa, niin kipitämmekö kukkakauppaan ja haemme sieltä kimpun maljakkoon. Niinhän se on, joten jokaisesta kukkakimpusta on todellakin oma ilonsa. Sanotaan leikkokukat ovat hetken ilo, mutta jos olet taitava, niin hyvin hoitamalla ja hoivaa antamalla ne kestävät kauan. Joistakin kukista voimme tehdä jopa kuivaten pitkäaikaisen silmän ilon.


Kauniisti solmittu kukkakimppu kertoo tekijästään. On tietenkin hienoa, jos olet ammattilainen ja taidat vaikka kiinalaisia ja japanilaisia asetelmia, mutta muistetaan myös, että sinun itsesi poimima kimppu kertoo sinusta ja sinun mieltymyksistäsi. Kimpussa voi olla yksi oksa tai se voi olla rehevä, riemun kirjava, hauras, hento, yksivärinen, monivärinen, mutta silti kaunis. Mielialat saavat näkyä ja värit voivat hehkua suurta rakkautta, mutta myös surua. Hennot pienet kukat kertovat herkkyydestä ja lempeydestä. Sinulla saattaa olla oma lempivärisi, ja sehän ilmaisee myös ajatuksiasi niin mielitietylle kuin omaksi iloksesi. Yksi kukka voi olla riittävä ja usein ruusu on sellainen, joita voi ajatella yhden kukan maljakkoon.


Kerrottakoon, että en ole ammattilainen, vaan ehkäpä enemmänkin luonnon lapsi. Luonto on elämän lähde, josta ammennan arkipäivään iloa. Hyvin voi nähdä, että asetelmissani ei näy sääntöjen mukaisuutta, enkä noudata oppeja. Ehkä kuitenkin niistä näkyy, millainen olen. Saatat nähdä, että harrastan erilaisia asioita, kuten käsitöitä, keramiikan tekemistä ja kivien keräilyä. Luonto on luonani monissa asioissa.


Meille Suomeen tuodaan paljon ulkomailta leikkokukkia ja nekin ovat kauniita. On paljon symboliikkaa Ja tietyt kukat yhdistämme erilaisiin juhlatilanteisiin. Kukkien sidonta on omanlaistaan taidetta ja ammattilaisten alaa, mutta mielikuvitusta käyttäen ja pienin omin kätösin, voit tehdä ihastuttavan persoonallisia asetelmia.


Jopa keskellä talvea voit ottaa sakset käteen ja käydä etsimässä mielenkiintoisia oksia. Jo yksikin oksa voi olla innoittaja, jota voit koristella oman mielesi mukaan. Pelkästään heleä tai tummanpuhuva vihreys voi olla lumisen talven keskellä ilon tuoja. Ikivihreyshän kertoo siitä, että elämä jatkuu.

